Hospitaal toe vir ŉ niersteen, huis toe met ŉ babaShaun Jude Jaegers (Foto: Michael Jaegers, Facebook) Stephanie Jaegers is hospitaal toe met maagpyn en het vermoed dit is nierstene, maar dokters het haar in kennis gestel dat sy eintlik 38 weke swanger is. Haar man, Michael Jaegers, het aan die nuusstasie 11Alive gesê daar is byna nie woorde om te beskryf hoe dit voel om te hoor jy gaan ŉ baba kry – oor 30 minute – nie. Die egpaar se verrassing, Shaun Jude Jaegers, is in Stockbridge, Georgia in die VSA gebore. Hy het 3,3 kg geweeg. “Nou moet ons nege maande se beplanning binne twee dae afhandel!” het Michael op Facebook geskryf. Talle persone was egter skepties dat iemand nie sou weet sy is so lank swanger sonder om dit te weet nie. Michael het egter in ŉ lang Facebook-plasing verduidelik weens verskeie gesondheidskwessies was Stephanie se swangerskap nie duidelik nie. “Die vraag op almal se lippe is, hoe het julle vir agt maande lank nie geweet dat julle swanger is nie? Glo my, dis iets wat ek en Steph mekaar al ŉ hele paar keer gevra het wanneer ons soortgelyke stories gehoor het,” skryf Michael. “Steph is egter ŉ ruk gelede deur dokters by Piedmont Henry-hospitaal met pre-menopouse gediagnoseer en dit kon die hormoonwanbalans regverdig wat met ŉ swangerskap gepaard gaan. Shaun was ook boonop ŉ brugbaba, en dit het hom verhoed om rond te beweeg om Steph te laat weet hy is daar. Boonop was sy posisie ook van só aard dat Steph nie ‘gewys’ het nie. Sy het ook steeds haar menstruasiesiklusse gehad – die hospitaal het vir ons gesê dit is seldsaam, maar dit kan gebeur. Boonop het Steph ook ŉ paar weke gelede haar enkel gebreek en sy was dus bedlêend en haar bewegings was beperk. Dit alles het veroorsaak dat ons nie eers aan ŉ swangerskap sou dink nie.” Dit is Michael en Stephanie se vierde kind. “My ma het gesê God sal slegs dit vir ons gee wat ons kan hanteer. Ons is vir die vierde keer met ŉ engel geseën,” het Michael bygevoeg.